Иужьрей дакъикъэхэм хуэдэу джэгуатэмэ…
«Спартак-Налшык» (Налшык) — «Балтика» (Калининград) — 1:1 (0:1). Налшык. «Спартак» стадион. ШыщхьэуIум и 12-м. ЦIыху 1200-рэ еплъащ.
Судьяхэр: Низовцев (Новгород Ищхъэрэ), Ша- керханов (Дербент), Болотенков (Мэзкуу).
«Спартак-Налшык»: Цыган, Абазэ (Засеев, 36). Овсиенкэ, Суслов, Гарбуз, Коронов, Сирадзе (Гуэщокъуэ, 64), Руа, Щэуей, Аверьянов (Буйтрагэ, 41), Медведев (ЛIуп, 78).
«Балтика»: Шелие, Зимулькэ, Халиуллин (Плопэ, 51), Васильев, Рытов, Стоцкий, Гацко (Каленкович, 67), Чиркин, Сысуев (Курбанов, 69), Сальников (Крючков, 71), Вотинов.
Топхэр дагъэкIащ: Сальниковым, 16 (0:1). Буйтрагэ, 81 (1:1).
Дагъуэ къыхуащIащ Гацко, Руа, Овсиенкэ.
ЗэIущIэм и иужьрей дакъикъэхэм ди щIалэхэр ерыщу йобгъэрыкIуэ. «Спартак-Налшыкымрэ» «Балтика»-мрэ я зэIущIэм щIидзэным дакъикъитху иIэжу арат, ауэ стадионым къекIуэлIа цIыхухэр зырызурэ пхуэбжынут. Билетхэм я уасэр тумэнипщI фIэкIа мыхъуми, джэгур телевиденэмкIэ къимыгъэлъагъуэми топджэгум дихьэххэр ди командэм кIэлъыплъыну хуэмеиж хъуащ. Щхьэусыгъуэр, дауи, зэхьэзэхуэм къыщигъэлъагъуэ зэфIэкIырщ. Куэдым яфIэхьэлэмэтыжкъым я зэмани мылъкуи трагъэкIуэдауэ икIи губжьауэ стадионым икIыжыну. Ауэ щыIэщ апхуэдэ щытыкIэм къимыгъэдзыхэхэри — абыхэм быдэу я фIэщ мэхъу гува-щIэхами «Спартак-Налшыкым» зыкъызэриужьыжынур. АбыкIэ лъэбакъуэфIхэр яч хуэдэщ. Зи гугъу сщIыр ди щIыпIэм къыщалъхуа щIалэщIэхэр иужьрей зэIущIэхэм нэхъ кърагъэхьэ зэрыхъуарщ. ИкIи ахэращ жыджэрагъ яхэлъу нэхъ зыкъэзыгъэлъагъуэр. «Балтика»-м драгъэкIуэкIа джэгугъуэри абы и щыхьэтщ.
Гъуэгуанэ жыжьэ зэпызыча командэхэм («Спартак-Налшыкыр» Красноярск къикIыжащ, «Балтика»-р Калининград къилъэтыкIащ) зэIущIэр хьэлъэ-хьэлъэу къыщIадзащ. Ахэр хуэм дыдэурэ джэгум хыхьэрт, езыр-езырурэ къыщызэщIэплъэнум зыхуагъэхьэзыру. Нэрылъагъут лъэныкъуитIри зэкIэ зэрымыпIащIэр. Апхуэдэ зэпIэзэрытыныгъэр дакъикъэ пщыкIутху нэхъ дэмыкIауэ къызэпыудащ. ХьэщIэхэр хуэмей-хуэмейурэ щебгъэрыкIуэм топыр ди штрафноймкIэ къыхатащ. Ди гъуащхьэтетымрэ гъуащхьэхъумитIымрэ зыри зэран къахуэмыхъуу ар зыIэрагъэхьэфынут. АрщхьэкIэ ахэр зэгурыIуакъым икIи абыхэм ящыщ зым щхьэкIэ къыIуидза топым япэу нэса, зэгуэрым ди деж щыджэгуа, «Балтика-м и гъуащхьауэ Сальниковыр и къару къызэрихькIэ еуэри, ар гъуэм и плIанэпэ дыдэм дигъэкIащ.
ЛIуп Ислъам (№27) «Спартак-Налшыкым» и къэкIуэнур зэлъытахэм ящыщщ. Апхуэдэу зэрымыщIэкIэ бжыгъэр къызэIуха зэрыхъуам, аргуэрыжьти, ди щIалэхэм я лъэр щIигъэхуащ. Абыхэм иджы зыри къайхъулIэжыххэртэкъым. Шынагъуэ щыIэт зи гукъыдэжыр къэIэта хъуа калининграддэсхэр абдежми къыщызэтемыувыIэну. Ар щилъагъум, «Спартак-Налшыкым» и тренер нэхъыщхьэ Шыпш Тимур зэхъуэкIыныгъэ гуэрхэр джэгум хилъхьащ. Загъэпсэхуну къыщикIынум пэмыплъэу абы Абазэмрэ Аверьяновымрэ ихъуэжащ. АрщхьэкIэ къихьагъащIэ Засеевымрэ Буйтрагэрэ зэкIэ тепщэныгъэр налшыкдэсхэм къыхуахьакъым. Ар къащехъулIар нэхъ иужьыIуэкIэщ — Гуэщокъуэ Арсенрэ ЛIуп Ислъамрэ къащыкъуэуварщ. Пэжщ, абы ипэкIэ Медведевым метр зытхухкIэ пэмыжыжьэу топыр гъуэм хуигъэзэфакъым. КъыкIэлъыкIуэу Руа лъэщу зэуам «Балти- ка»-м и гъуащхьэтетым къригъэгъэзащ. А IэмалитIым языхэзыр къагъэсэбэпатэмэ, налшыкдэсхэр текIуэныгъэм щыгугъыфынут.
Ди командэм щрагъэкIуэкIа зэхъуэкIыныгъэхэм мыгувэу джэгум и екIуэкIыкIэри ихъуэжащ. ЗэIущIэм и кIэухым ирихьэлIэу «Спартак-Налшыкым» тепщэныгъэр зыIэщIилъхьэпащ. АбыкIэ хуабжьу сэбэп хъуащ къихьагъащIэхэр. Иджыри къэс зи щхьэзакъуэ жыджэрагъкIэ хьэрхуэрэгъухэм япэщIэта Щэуей Алихъан къыкъуэуващ Засеевыр, Гуэщокъуэр, Буйтрагэ, ЛIупыр. КъэщIэрэщIэжащ Короноври. Ахэр къару лъэщт.
81-нэ дакъикъэм налшыкдэсхэм я насып икIэм-икIэжым къикIащ. Буйтрагэ Даниель хьэщIэхэм я гъуащхьэтетым къыпекIуэкIыу зэуа топым бжыгъэр зэхуэдэ ищIыжащ. Къэнэжар Iуэхур икIэм нэгъэсынырт. Абы папщIэ иджыри дакъикъипщI щыIэт. Судьям иужькIэ аргуэру дакъи- къитху къыщIигъуащ.
ТекIуэныгъэр къахуэзыхьыр топ дагъэкIын папщIэ ди щIалэхэм ялъэкI къагъэнакъым. Псом хуэмыдэу гугъу зрагъэхьырт Гуэщокъуэмрэ ЛIупымрэ. Ахэр мызэ-мытIэу гъуащхьэхъумэхэм Iэзэу яIэщIэкIащ, арщхьэкIэ, ди жагъуэ зэрыхъунщи, топыр гъуэм яхудэгъэкIакъым. Арати, зэрытемыгъэкIуауэ, 1:1-уэ, «Спартак-Налшыкымрэ» «Балтика»-мрэ я зэIущIэр иухащ. ХьэщIэхэр абы арэзы къызэрищIам шэч хэлъкъым. Ардыдэр пхужыIэнукъым ди командэм щхьэкIэ — ар зэрытемыкIуэфрэ мазэ ирикъуащ икIи турнир таблицэм и кIэух увыпIэхэм нэс ещэтэхащ.
Абы щыгъуэми ди гъунэгъу осетинхэм зыкъаIэтыж: «Алания»-р Белгород щыIэу щIыпIэ «Салют»-м ефIэкIри, ещанэ увыпIэм кIуащ. «Ангушт»-р есэжауэ къыхагъэщIащ. Иджы абы къытекIуащ турнир таблицэм щигъунэгъуа Мэзкуу и «Торпедо»-р.
Я очко бжыгъэхэм щырыщ хагъэхъуауэ бжьыпэр зэдаIыгъщ «Арсенал»-мрэ «Мордовия»-мрэ. Япэу мы зэхьэзэхуэм къыщыхагъэщIащ Дзержинск и «Химик»-р. Иджыри къэс абы топитI фIэкIа къыхудамыгъэкIауэ щытамэ, Саранск а бжыгъэм хуэдитIкIэ щыщIрагъэгъуащ.
АдэкIэ щыгъуазэ фыхуэтщIынщ япэ дивизионым хэт командэхэр иужьу зэрызэдэджэгуам кърикIуа бжыгъэхэм: «Мордовия» (Саранск) — «Химик» (Дзержинск) — 4:0, «Сибирь» (Новосибирск) — «Газовик» (Оренбург) — 1:1, «Динамо» (Санкт-Петербург) — «Шинник» (Ярославль) — 0:0, «Енисей» (Красноярск) — «СКА-Энергия» (Хабаровск) — 0:1, «Салют» (Белгород) — «Алания» (Владикавказ) — 0:1, «Арсенал» (Тулэ) — «Уфа» (Уфа) — 1:0, «Торпедо» (Мэзкуу) — «Ангушт» (Нэзрэн) — 4:2, «Ротор» (Волгоград) — «Нефтехимик» (Нижнекамск) — 0:0.
«Спартак-Налшыкым» зи чэзу джэгугъуэр шыщхьэуIум и 18-м Хабаровск къалэм щригъэкIуэкIынущ. А махуэм ди щIалэхэр «СКА-Энергия»-м япэщIэтынущ.
Жыласэ Заурбэч.
